Krajkovič, Mikuláš, poslanec NR SR (2011-07-07):
Vážený pán predseda Národnej rady a piati členovia vlády, škoda, že tu nevidím ministra zahraničných vecí, ktorý tuná na predchádzajúcom bode bol, ale prečítam to napriek tomu, aj tak. Interpelácia na ministra zahraničných vecí Mikuláša Dzurindu ohľadom neprijatia prezidenta Ukrajiny Viktora Janukovyča predsedom Národnej rady Slovenskej republiky Richardom Sulíkom. Dňa 17. 6. 2011 navštívil Slovenskú republiku ukrajinský prezident Viktor Janukovyč. Návšteva prezidenta mala mimoriadny význam, pretože popri tradične dobrých vzájomných vzťahoch sa venovala aj zintenzívneniu ekonomickej zložky vzájomných dvojstranných vzťahov. Pri tejto príležitosti zasadalo slovensko-ekonomické fórum, slovensko-ukrajinské ekonomické fórum, zasadala slovensko-ukrajinská hospodárska rada a bolo tiež spoločné zasadnutie spoločného orgánu Slovenskej obchodnej a priemyselnej komory a Ukrajinskej priemyselnej a obchodnej komory. Toľko v krátkosti k tomu ekonomickému rozmeru návštevy. Bola podpísaná tiež dvojstranná dohoda o úprave zmluvy o malom pohraničnom styku, čo výrazne zjednoduší a napomôže rozvoju vzájomných ekonomických a aj ľudských kontaktov v prihraničných regiónoch Ukrajiny a Slovenska. Na medziregionálnej úrovni boli podpísané významné dohody medzi troma vyššími územnými celkami – bratislavským, trnavským, banskobystrickým a štátnymi oblastnými administráciami Dnepropetrovska, Sarkovska a Záporožia. Na rokovaniach ukrajinského prezidenta s prezidentom Slovenskej republiky a predsedníčkou vlády boli otvorené aj otázky výstavby, podľa môjho názoru, mimoriadne významného projektu širokorozchodnej železničnej trate z Ruska cez Ukrajinu, Slovensko do Rakúska. Táto téma celkom určite bude otvorená. V tejto chvíli zatiaľ nie je predmetom mojej interpelácie. Prezident Janukovyč je hlavou štátu nášho najväčšieho suseda s takmer 50 mil. obyvateľov, s ktorým celkom prirodzene chceme mať intenzívne vzájomné vzťahy na všetkých úrovniach. Netreba zabúdať ani na fakt, že súčasná Ukrajina vykazuje po dlhých obdobiach výrazne znaky politickej stability a ekonomického rastu. O význame týchto determinantov pre Slovenskú republiku tu asi netreba pochybovať. Túto návštevu sprevádzal aj jeden, jemne by som to nazval, lapsus, ktorý túto inak úspešnú návštevu hlavy susedného štátu dostal do iného svetla. Začnem citátom, listom ministerstva zahraničných vecí veľvyslanectvu Ukrajiny. Citujem: „V súvislosti s oficiálnou návštevou prezidenta Ukrajiny Viktora Janukovyča v Slovenskej republike dňa 17. júna 2011 a po preverení možnosti prijatia predsedom Národnej rady Richardom Sulíkom dňa 17. júna 2011 v čase od 14.20 do 15.00 hod. dovoľujem si informovať, že prijatie predsedom Národnej rady Slovenskej republiky nebude možné realizovať z dôvodu pracovnej zaneprázdnenosti. V súvislosti s vyššie uvedeným by sme vás chceli informovať o možnosti uskutočnenia prijatia prezidenta Ukrajiny podpredsedom Národnej rady Slovenskej republiky.“ Toľko z listu. Pán minister zahraničných vecí, interpelujem vás a pýtam sa vás na váš názor nielen ako ministra zahraničných vecí Slovenskej republiky, ale aj ako predsedu koaličnej strany, na to, čo hovoríte na to, že pán predseda Národnej rady Slovenskej republiky, váš koaličný partner, s ktorým zdieľate vládnu zodpovednosť, si nenašiel čas na prijatie tak významnej návštevy. Podotýkam, že v tomto čase... (Prerušenie vystúpenia predsedajúcim.)